《宿荣昌县田家书所见》
明代·程本立

田家无桑蚕不育，寒机不奈蛩声促。阳坡种得木棉花，雨晴雪点秋云绿。

小姑大妇不梳妆，日日探花如采桑。青裙短短赤双脚，素手掺掺花满筐。

归来闭门月昏黑，燃薪代烛光照室。姑摇纺车妇在机，一夜不能成一疋。

松州茂州道路难，乌蒙乌撒雨雪寒。丁夫运粮给边饷，卖布易米还输官。

田家不识纨与縠，木棉未得裁衣服。何日边城罢战输，男耕女织万事足。

作者简介：（?—1402）明浙江崇德人，字原道。程德刚子。洪武中举明经、秀才，授秦府引礼舍人，历长史，受累谪云南为吏。洪武三十一年征入翰林，预修《太祖实录》，迁右佥都御史。建文三年坐事贬官，仍留纂修。《实录》成，出为江西副使。未行，燕兵入京，自杀。